དེ་ཡང་གཡུང་དྲུང་བོན་གྱི་ཐུན་མོང་མ་ཡིན་པའི་ཕྱག་ཆ་སིལ་སྙན་ཞེས་པ་ནི།རྒྱལ་བ་སངས་རྒྱས་ཀྱི་སྐུ་གསུང་ཐུགས་ཡོན་ཏན་འཕྲིན་ལས་ལྔ་ལ་མཚོན་བྱེད་ཀྱི་ཕྱག་ཆ་ལྔ་ཡོད་པས་དེ་ལས་སིལ་སྙན་ནི་སྐུ་ཡི་ཕྱག་ཆ་ལགས་ཤིང་རྒྱུ་ཆ་ཡང་རིན་ཆེན་གསེར་དང་དངུལ།ལི་སོགས་བསྲེས་པ་ལས་བྱུང་བའི་གླང་རེ་གཤང་ཆེན་དང༌།ཁྲི་ལོ་གནམ་གྲགས་ཁོལ་མོ་སིལ་སྙན་གྱི་རིགས་གསུམ་དུ་ངེས་ཤིང་དར་ཁྱབ་ཀྱིས་དབང་དུ་བྱས་ན་གཤང་དང་སིལ་སྙན་གཉིས་དར་ཁྱབ་ཆེ་ལ་ཁྲི་ལོ་གནམ་གྲགས་དེ་འདྲའི་དར་ཁྱབ་ཆེ་བཟོ་མི་འདུགབཟོ་བྱེད་ཀྱི་རྒྱུ་ཆ་རིན་པོ་ཆེ་གསེར་དང་ལི་བསྲེས་པ་ལས་གྲུབ་པའི་རིན་ཆེན་གསེར་གཤང་སེར་པོ་ཞེས་སྒྲ་སྐད་སྦོམ་ལ་ཕོ་སྐད་འབྱུང་བ་དང༌།རིན་པོ་ཆེ་དངུལ་དང་ལི་བསྲེས་པ་ལས་སྒྲ་སྐད་ཕྲ་ལ་མོ་སྐད་འབྱུང་བ་དངུལ་དཀར་གཤང་ཆུང་ཞེས་སུ་གྲགས་སོ།།བཟོ་དབྱིབས་ཀྱི་རྣམ་པ་སྨན་ཆུང་བུ་མོའི་མྱོས་བུམ་བཞིན་འབུར་ལ་ཟླུམ་པས་མཁའ་འགྲོའི་ནུ་སིལ་ཞེས་སུ་ཡང་གྲགས།ཆེ་ཆུང་གང་བྱེད་ཀྱང་ཕོ་བྲང་གི་ནང་དུ་མུ་ཁྱུད་རིམ་པ་གསུམ་བསྐོར་དགོས་ལ་རིམ་པ་དང་པོར་ཀུན་སྣང་ཁྱབ་པ་དང༌།གསལ་བ་རང་བྱུང༌།དགེ་ལྷ་གར་ཕྱུགབྱེ་བྲག་དངོས་མེད།དགའ་བ་དོན་འགྲུབ་བཅས་རྒྱལ་བ་བདེར་གཤེགས་རིགས་ལྔའི་ས་བོན་ཨ་ཨཱོྃ་ཧཱུཾ་རཾ་ཛ་ལྔ་ལེགས་པར་བཀོད་པ་དང༌།མུ་ཁྱུད་བར་མར་མི་མཐུན་པའི་མཚན་མ་ལས་རྣམ་པར་རྒྱལ་བའི་བརྡ་རུ་བཀྲ་གསལ་པདྨ།བདུད་རྩིའི་བུམ་པ།འབྲལ་མེད་གསེར་ཉ།མི་ནུབ་རྒྱལ་མཚན།སྒྲ་རྒྱལ་དུང་དཀར།འཁྲུལ་མེད་དཔལ་བེའུ།དབང་བསྒྱུར་འཁོར་ལོ།དབུ་རྒྱན་གདུགས་ཆེན་སོགས་བཀྲ་ཤིས་རྟགས་བརྒྱད་ཀྱི་རི་མོས་མཛེས་པར་བརྒྱན།མུ་ཁྱུད་མཐའ་མ་རྒྱ་ཆེ་ཞིང་ཁོད་སྙོམས་པས་གདུལ་བའི་ཞིང་ཁམས་ཆེ་ཞིང་ཐུགས་རྗེ་ཕྱོགས་རིས་བྲལ་བའི་མཚོན་དོན་ཚུལ་ལྡན་དུ་གྲུབ་པར་བཞེད།